TELA' JEW TELAQ? – Tlugħ il-Mulej fis-Sema – 2 ta' Ġunju 2019 Solennità ta' Tlugħ il-Mulej fis-Sema Atti 1:1-11, Salm 46; Efesin 1:17-23, Luqa 24:46-53 Il- Vanġelu U qalilhom: "Hekk kien miktub, li l-Messija jbati u fit-tielet jum iqum mill-imwiet, u li l-indiema għall-maħfra tad-dnubiet tixxandar f'ismu lill-ġnus kollha, ibda minn Ġerusalemm. Intom xhud ta' dan. U jiena, araw, nibgħat fuqkom lil dak li wiegħed Missieri. Imma intom ibqgħu fil-belt, sa ma Alla jkun libbiskom bil-qawwa tiegħu." Mbagħad ħadhom sa ħdejn Betanja, u rafa' idejh u berikhom. U ġara li, huwa u jberikhom, nfired minnhom u kien meħud fis-sema. Huma nxteħtu fl-art jagħtuh qima, u mimlijin b'ferħ kbir reġgħu lura lejn Ġerusalemm, u qagħdu l-ħin kollu fit-tempju jbierku lil Alla. Il-Ħsieb Le, il-Mulej ma telax is-sema u ħalliena waħedna naqdfu għal rasna. Il-Mulej ma telax fis-sema u ħalliena orfni nitqabdu mal-baħar ta' ħajjitna. Il-Mulej tela' fis-sema u ħalliena xhieda tiegħu. "Intom xiehda ta' dan", tenna. Mhux biss, iżda sabiex isaħħaħ din ix-xhieda li aħna rridu nagħtu kuljum huwa se jibgħat Difensur biex idawwalna għal dak kollu li ngħidu u nwettqu. Il-Mulej jibqa' magħna dejjem, sa l-aħħar taż-żminijiet. Huwa se jibqa' jdawwalna bid-Difensur, l-Ispirtu s-Santu, bil-preżenza tat-Trinità fil-ħajja tagħna, kif ukoll bil-qawwa ta' l-Ewkaristija. Dawn huma t-tliet festi li se niċċelebraw fil-Ħdud li ġejjin, proprju biex il-Mulej jurina li ma aħniex orfni. Anzi aħna xiehda u rridu naħdmu u nkomplu x-xogħol li beda HU. Ippreparati biex nagħmlu dan? Il-Kelma Fl-Ewwel Qari tal-lum, meħud mill-Atti ta' l-Appostli, insibu li San Luqa jibda r-rakkont tal-ġrajja ta' l-ewwel Knisja bl-istess rakkont li jagħlaq il-Vanġelu tiegħu, bit-tlugħ tal-Mulej fis-sema. Fis-Salm Responsorjali minn Salm 46 insibu għanja ta' ferħ lil Kristu li tela' s-sema biex joqgħod fil-lemin tal-Missier. Fit-Tieni Qari tal-lum, meħud mill-Ittra ta' San Pawl lill-Efesin, għandna t-talba ta' San Pawl biex l-Insara jagħrfu dejjem aktar il-glorja u s-setgħa li biha Alla żejjen lil Ibnu Ġesù Kristu, li permezz ta' din is-setgħa jimla kollox bil-glorja u s-setgħa tiegħu. Il-Vanġelu ta' San Luqa jagħlaq fl-istess post fejn beda: fit-tempju, id-dehra ta' Kristu tiela' s-sema. F'dan il-Vanġelu għandna xbieha liturġika fejn Ġesù, bħala l-Qassis il-Kbir, refa' idejh u berikhom, waqt li l-miġemgħa preżenti, id-dixxipli, inxteħtu fl-art jagħtuh qima. Il-Ħajja 1. Intom xhud ta' dan. Inħossuna xhieda ta' dan il-messaġġ li rridu nxandru bħala nsara? Dan huwa t-testment u l-isfida li jagħti Ġesù lilna l-insara. Kemm tassew qed inkunu xhieda tiegħu sa truf l-art? Kif qed inkunu xhieda tiegħu? Inħossuh magħna fil-qadi ta' dmirna? Ġesù ma ħalliniex waħedna. Se jibgħat Difensur. Qed nagħmlu kuntatt ma l-Ispirtu s-Santu? Ġesù ma jridniex nibżgħu u naqtgħu qalbna għax Hu se jibqa' magħna dejjem. Fl-Ewkaristija hemm preżenza ta' fejqan u saħħa għal xandir kull ħin tal-kelma tiegħu. Kemm qed nagħmlu użu minnha? Mulej, inti tridna nkunu xhieda tiegħek, agħmel, Mulej, li nifhmu tassew fejn tridna naħdmu biex ma nitbiegħdu qatt minn dak li inti tridna nwettqu.
TELA' JEW TELAQ? – Tlugħ il-Mulej fis-Sema – 2 ta' Ġunju 2019